Теленор открила „източване“ от предишния гръцки собственик | Bivol.bg
BulgarianEnglish	HomeВодещи	Норвежкият делови ежедневник DN:Теленор открила "източване" от предишния гръцки собственикПрокуратурата е сезирана през април 2016
януари 20, 2017Биволъ	Новият собственик на „Глобул“ – норвежката компания Теленор, има данни за икономически престъпления извършени от предишния собственик – гръцката OTE. Норвежците открили договори с „кухи фирми“, към които е имало плащания без да са доставяни стоки и услуги. Въпреки, че това е било ясно още през 2014 г., Теленор е сигнализирала на правоохранителните органи в България чак през април 2016 г., пише норвежкият делови ежедневник DN в две пространна статии за случая.
Източниците цитирани от DN са бивши и настоящи шефове на Теленор в Норвегия. Биволъ се обърна към българския Теленор и получи потвърждение на тази информация.
В друга статия на DN публикувана днес се твърди, че Теленор се е жалвала в норвежкото посолство в България във връзка с предизвикателства свързани с „корупция, липсата на прозрачност и регулаторната рамка“.
От посолството съдействали на фирмата да организира срещи на високо равнище с президента Росен Плевнелиев, премиера Бойко Борисов и кметове.
В статията се посочва, че България е най-корумпираната държава в Европейския съюз, а за най-корумпирани сфери се считат съдебната система, парламента и данъчните.
Не става ясно обаче защо Теленор е изчаквала цели две години преди да се обърне към българските правоохранителни органи със сигнал за икономически престъпления. От публикацията на DN се разбира, че фирмата е съобщила на данъчните власти за откритите проблеми още през 2014 г., но не е последвала реакция. След това Теленор се консултирала с норвежки антикорупционен прокурор, който дал съвет да бъде подаден сигнал в прокуратурата.
Отговорът на българския клон на Теленор дава информация, че фирмата е провела вътрешно разследване, което е било „подробно и всеобхватно“, преди да подаде сигнал към българските власти.
Гръцко наследство за норвежците
Наследените от ОТЕ проблеми в „Глобул“ бяха обект на разследване на Биволъ, което откри т.нар. „златни телефони“ на властта. Оказа се, че Глобул е раздавала на висши политици и чиновници абонаментни планове с разговори „на корем“ без месечни такси и лимити.
Теленор тогава потвърди за стотици VIP абонати, в чиито договори няма тарифи, но не може да прекрати плановете. Сред щастливите абонати са били Бойко Борисов, Сергей Станишев и шефа на КРС Веселин Божков. След разкритията Теленор се опита да прекрати всички VIP планове, но срещна недоволство от страна на клиентите, които не искаха да се разделят с изгодните оферти.
Аферата с „кухите договори“, през които е източвана „Глобул“ обаче изглежда много по-внушителна, защото е ощетила Теленор с милиони. От фирмата признават пред DN за 4.8 милиона, за които са получили компенсации от ОТЕ, но уточняват, че това е само един случай.
„Последствията могат да навредят на репутацията на Норвегия, ако нещата тръгнат зле“ – това се признава в писмо изпратено от норвежкото посолство в София до министъра по повод предстояща среща с шефа на Теленор Сигве Бреке (Sigve Brekke). Авторите от DN са имали достъп до текста на писмото.
От 2011 г. OTE е под контрола на Deutsche Telekom, която придоби 40% собственост, а гръцката държава запази 10%. Не е ясно дали „кухите договори“ датират от периода преди немците да поемат контрола на компанията-майка. Очаквайте подробности…
Tags: Глобул, Норвегия, ОТЕ, Прокуратура, Теленор, Финансови злоупотреби	Биволъ	Екип на Биволъ - сайт за разследваща журналистика. Научете повече за създателите и журналистите на Биволъ тук	Мондешки поиска запазена марка „Яневагейт“ за целия Европейски съюз	Разделението (ни) (им) прави силата!	Related Posts	Ченалова: Мондешки бил свързан с катастрофата на Лозан Панов. Янева уредила съдията по делото КТБ